Baba-moordenaar skuldig bevindChristiaan Oldewage is Woensdag in die hooggeregshof in Pretoria skuldig bevind aan die moord op sy drie weke oue stiefseun. “Die beskuldigde se getuienis dat daar niks fout was met die baba voor hy flou geraak het nie is so onwaarskynlik dat sy weergawe as ŉ blatante leuen verwerp kan word,” het regter Bert Bam gesê. Oldewage is skuldig bevind aan die moord op sy vrou, Juanita, se babaseuntjie. Stiaan is op 12 Desember 2011 in die Montana-hospitaal, noord van Pretoria, oorlede. Juanita, wat saam met haar man aangekla is, het in Augustus selfmoord gepleeg. Stiaan is dood weens ernstige beserings waaronder ŉ skedelbreuk, breinbeserings, gebreekte ribbes en verskeie interne beserings en bloeding. Helen Mabapa, Oldewage se regsverteenwoordiger, het aangevoer dat hy tot minder as 15 jaar tronkstraf gevonnis moet word aangesien hy ŉ eerste oortreder is en hartprobleme het. Celeste Smit, die staatsaanklaer, het versoek dat Oldewage tot langer as 25 jaar tronkstraf gevonnis word. Oldewage sal na verwagting Donderdag gevonnis word.